# Kimiad (Tiryr ha Melibee)

| ◄ Kolladenn he vam | Kimiad (Tiryr ha Melibee) |
Entre daou Bastor eus a bere unan a rank mont er mès ar vro, hak un all a hell chom er ghèr goude eur brezel entre kenvroïs.
* TITYR HA MELIBEE.
* MELIBEE.
* Dindan eur vezen fau goloët a zeillou,
* Tityr, he m’oc’h trankil ho son ar biniou,
* Ha ni rank sivoas demp mont pell eus ar vro-ma,
* Hor mam-bro, ar parkou a gariemp ar muia !
* C’hui, Tityr, en keït-se, en disshëol ha diskuis,
* A zesk d’ar c’hoajou-ma hano Amaryllis.
* TITYR.
* Un Doue, Melibee, hen deus grèt din grassou ;
* Rag da vikenn he veo en touès va Douëou,
* Hak an auteriou sagr en he henor savet
* Gant goad va aïn munud liès a veo trempet.
* Hên dre he drugarez eo hên deus va leset
* Da chom ebars em bro da zivoal va dênvet ;
* Hak evel ma velit he ro c’hoas konje din
* Da son ar biniou var an ton ma kirin.
* MELIBEE.
* N’em eus ket a avi ; muioc’h am eus a souès !
* En kreïs an oll drubuill a veler en hon touès !
* Goëlad a rit, Tityr, en despet d’am c’hlênvet,
* He rankân da bell-bro mont da gass va dênvet.
* Setu un dânvades am heuill gant cals a boan ;
* Ase var ar roc’h noas he deus leusket daou oan ;
* Va esperans he voant, hak hint abandonet
* En kreïs ar c’hoat kelvez, el lec’h ma voant ganet.
* Ar poaniou-se so bet diskleriet aliès
* Din dre gals a skoäriou ma lakajen evès.
* Sonch am eus meur-a-vech da veza bet goelet
* Ar gurun eus an ê var guez dero kuëzet ;
* Divar eur goz-kleuzen, ebars en hor c’hoajou,
* He deus ho diskleriet ar vran a voall-ghelou.
* Kousgoude, ô Tityr, din breman livirit
* Piou he zeo an Doue a bini he gomzit.
* TITYR.
* Sot avoallac’h he voann, Melibee, da gredi
* He voa ar ghèr a Rom hevel eus an hini
* Da bini zomp kustum, entrezomp Pastoret,
* Da gass kenn aliès aïn hon dênvedeset.
* Kement hak tir chass bras mên grede’r re vian,
* Ha kement hak he vam em sonch he voa un oan !
* Ar bras gant ar bian evel-se gomparen !
* Mais dreïst an oll ghèriou Rom a sao heït he fenn
* Hevel ar guëz cyprès azioc’h d’an alek
* Pere gant an avèl a blek hak a zisplek.
* MELIBEE.
* Perak ho poa kement a c’hoant da vont da Rom ?
* TITYR.
* Ai liberté glaskenn ; di he voa èt da chom.
* Grèt he deus abennfin eur sellik a druez
* Eus eur c’hès ruzudik, arok fin he vuez ;
* Arruët eo goude he gortos pell amser,
* Pa voa louëd va baro dindan dorn ar barvier.
* Eur vech m’am boë gallet hanaout Amaryllis,
* Servich Galatea biskoas na c’hoantaïs ;
* Rak ansao hen a rin, dindan Gallatea,
* Evit va liberte neb esperans n’am boa,
* Hak eus va zam danvez na haillenn kaout sourssi.
* En despet ma kassenn kals victimou dezi,
* Eus va louënet guella, ha kals a lès kaoulet,
* Eus an hini drussa, hevit-hi kaledet,
* Eus ar ghèr digar-se pa zistroënn d’ar ghèr,
* Biskoas gant an arc’hant va dorn na voë pounner.
* MELIBEE.
* Bras voa, Amaryllis, ho ! bras he voa va souès
* Ho velad da ankenn hak ho klevad da vouës,
* Ho vont var zu n’evou ; ha da biou he virès
* Ar frouès eus ar brankou a zivill a lesès ;
* Ho, n’en deus mar abet, te Tityr, a vankè,
* Ar guez, ar funtuniou hak ar plant a kalvè !
* TITYR.
* Petra a rajen-me ? ne haillenn sortial
* Demeus va esklavach, na kavout en lec’h-all
* En neblec’h Douëou evidon ken doughèt.
* An den ïaouank-mad-se enon am eus goëlèt,
* Ha daouzek guëch ar bloas divar he auteriou
* He savo ar moghet demeus va victimou !
* Hen, goude beza bet selaouët va fedenn,
* Hen deus bet diouzin kausëèt evell-enn :
* Hit, pautrèt, emezan, evel ma zec’h guëch-all,
* Er peuri ma kerfet da vessa ho chatal.
* MELIBEE.
* O, den-koz hevurus, c’hui chomo en ho pro,
* Ha ganec’h he chomo ho touar tro-var-dro !
* Bras avoalc’h evidoc’h, petra benak un tu
* So goloët a veïn hak un all a benndu.
* Ho saout prest da ala er vrô-mân a chomo,
* Eb rancout mont da glask eur peuri disshano.
* Gant re oc’h amezec nak he vez ar c’hlênvet,
* He chomo dibistik ho saot hak ho tênvet.
* O, den-koz hevurus, c’hui a c’hallo amân
* Kaout ar freskadurès en pad tomder an ân
* A dost da rivierou pell-so hanavezet,
* Ha da funtuniou sagr da bere zoc’h boaset.
* Amân c’hoas ar guënan eus ar c’harziad halek
* A zisparti ho lod deus lod hoc’h amezek,
* Goude kaout er vleuënn ar mel ho deus klasket,
* Gant frôn ho diou eskel ho lakaï da gousket ;
* Aman an deillaouaër a gleffot ho kana,
* En pad an domder-vras, pa veo oc’h cana.
* Dindan ar c’harrek-vras, c’hoas mar bez sellaouët,
* He kleffer ho vaudal moues ar c’hudon raouïèt,
* Hak eus ar vezen oulm, divar ar brank huël,
* He klemo hirvoudus mouës trist an durzunel.
* TITYR.
* Ar c’haro he droad skân a savo ’ta kentoc’h
* Eus ar c’hoajou en èr da beuri a zioc’h ;
* Ar pesket a deuïo eus a voëlet ar mor
* Noas-beo en tornotjou kent da glask ar sec’hor ;
* Rivierou ar sao-hëol a deuio kent en dro
* Da zoura ar c’huss-hëol, daou vil leo eus ho bro,
* Evit na vez goëlet ho vankout da chom don
* Ker bras madelezou ingravet em c’halon.
* MELEBEE.
* Ha ni tud glac’haret, allas, a ranko mont
* Da dreïna hon ankenn, darn dumân dam duhont ;
* Darn ha ïel d’an Affrik gant an hëol da zevi,
* Darn en touès ar Scytet gant ar skorn da reudi,
* Darn all da enès Cret a ïel da glask ho flass,
* Var bord stèr an Oax, he deus kement a gass ;
* Pe a ïelo pelloc’h da vro ar Vreizadet,
* Gant ar mor a bep tu eus ar bed distaghet.
* Kenavo ’ta, va bro, na koelin ken bikenn,
* Nak ar c’hoz-ti moudet en pini he kouskenn,
* C’hui va rouantelès ! Nan, nan, un den digar,
* Brezellour disvroët, hen devo an douar
* Am eus-me labouret gant kement a sourssi !
* Setu pegheït he kass daou rum ho c’hassoni !
* Ken a goëz var ar bobl a bep sort malheuriou !
* Setu ta evit piou hec’h hadomp hor parcou !
* Melibee, kè breman, kè dastum pis da ber,
* Kempenn da vinien, lak anezi a skoër !
* Kersit, kersit, va ghevr, ghevr bet hevrus guech-all,
* Na ganin mui guersjou pa vin eus ho tivoal !
* O, va dênvedigou, n’ho koëlin moi bikenn
* A grab eus ar rehier ho peuri ar glasjen !
* Nan, va ghevrigou paour, va daou lagad pelloc’h,
* A zindan ar bod glas na vellint ac’hanoc’h,
* Ho krigniat ar cytis pa zigor he bleuëun,
* Pe ar bourjon c’huëro a bouls an haleghenn.
* TITYR.
* Er vro-ma, kousgoude, c’hui hallo c’hoas fennoz
* Chom ebars em zi-me da ghemerat repos ;
* Avalou douss am eus da rei dec’h, mar keret,
* Kistin poaset en dour ha kals a lès kaoulet.
* Demp ac’hann, poënt eo mont ; dija divar bep kèr
* He veler ar moghet ho tibrada en èr,
* Hak ar skeud a ziskenn eus an huëlennou
* En em astenn dija hir van var an tachennou.
* FIN.